钦定古今图书集成/明伦汇编/家范典/第102卷 > 《苏氏族谱亭记》前人
## 钦定古今图书集成/明伦汇编/家范典/第102卷 > 《苏氏族谱亭记》前人

匹夫而化乡人者，吾闻其语矣。国有君，邑有大夫，而
争讼者诉于其门。乡有庠，里有学，而学道者赴于其
家。乡人有为不善于室者，父母辄相与恐曰：“吾夫子
无乃闻之。”呜呼！彼独何修而得此哉？意者其积之有
本末，而施之有次第也。今吾族人犹有服者不过百
人，而岁时蜡社，不能尽其欢欣爱洽，稍远者至不相
“往来，是无以示吾乡党邻里也。”乃作《苏氏族谱》，立亭
于高祖墓茔之西南而刻石焉。既而告之曰：“凡在此
者，死必讣冠，娶妻必告；少而孤则老者字之；贫而无
归则富者收之。而不然者，族人之所共诮让也。”岁正
月，相与拜奠于墓下，既奠，列坐于亭。其老者顾少者
而叹曰：“是不及见吾乡邻风俗之美矣。自吾少时，见
有为不义者，则众相与疾之，如见怪物焉，栗然而不
宁。其后少衰也，犹相与笑之，今也则相与安之耳”，是
起于某人也。夫某人者，是乡之望人也，而大乱吾俗
焉。是故其诱人也速，其为害也深。自斯人之逐其兄
之遗孤子而不恤也，而骨肉之恩薄；自斯人之多取
其先人之赀田而欺其诸孤子也，而孝悌之行缺；自
斯人之为其诸孤子之所讼也，而礼义之节废；自斯
人之以妾加其妻也，而嫡庶之别混；自斯人之笃于
声色，而父子杂处；讙哗不严也，而闺门之政乱；自斯
人之渎财无厌；惟富者之为贤也，而廉耻之路塞。此
六行者，吾往时所谓大惭而不容者也。今无知之人
皆曰：“某人何人也，犹且为之。其舆马赫奕，婢妾倩丽，
足以荡惑里巷之小人；其官爵货力，足以摇动府县；
其矫诈修饰言语足以欺罔君子。是州里之大盗也。
吾不敢以告乡人，而私以告族人焉。髣髴于斯人之
一节者，愿无过吾门也。”予闻之，惧而请书焉。老人曰：
“书其事而阙其姓名，使他人观之，则不知”其为谁。而
夫人之观之，则面热内惭，汗出而食不下也，且无名
之，庶其有悔乎？予曰：“然。”乃记之。